અભયે ઘરમાં ચોતરફ નજર નાખી, તો ઘર બદલાયેલ લાગ્યું. આખું ઘર અને ફર્નીચર ઘસી ઘસીને સાફ કરેલ હતું. ધોયેલાં કપડાં વ્યવસ્થિત રીતે વાળીને કબાટમાં ગોઠવેલ હતાં. પલંગની ચાદર ખેંચીને ફરી લગાવેલ હતી. ખીંટીએ લટકાવેલ અને પલંગ પર ગમેતેમ ફેંકેલાં કપડાં હેન્ગરમાં લગાવીને કબાટમાં મૂકાઇ ગયાં હતાં. આડાંઅવળાં પડેલ છાપાં, ફાઈલો અને પુસ્તકો વ્યવસ્થિત થપ્પી કરીને મુકાઇ ગયાં હતાં. રસોડામાં વાસણો ચકચકિત હતાં અને યોગ્ય જગ્યાએ ગોઠવાઈ ગયાં હતાં. અભય બધું જોતો ગયો, તેમ ઘરના અણુઅણુમાં તેને ગુલાબોની લગન અને મહેનત દેખાઈ રહી હતી. અભય વિચારી રહ્યો: કેમ સારું કામ ના કરે ! આખા મહિનાના પગાર કરતાં વધારે પૈસા તેને એક જ દિવસમાં આપ્યા છે!